এপিক নাম্বার ইস্যুতে রাজ্যসভায় তৃণমূলকে আলোচনার আশ্বাস জগদীপ ধনকড়ের

কলকাতা: একই এপিক নাম্বারে (Epic Number) একাধিক ভোটার (Vote) ইস্যুতে উত্তপ্ত রাজ্য রাজনীতি। নেতাজির ইন্ডোরের (Netaji Indoor) কর্মিসভা থেকে কমিশনের দিকে চ্যালেঞ্জ ছুঁড়ে দিয়েছেন তৃণমূল সুপ্রিমো মমতা বন্দ্যোপাধ্যায়। তার পর থেকেই রাজ্যজুড়ে ভুতুড়ে ভোটার কার্ড ইস্যুতে জোরকদমে অভিযানে নেমেছে রাজ্য তৃণমূল নেতৃত্ব।

মঙ্গলবারে একই নাম্বারে এক এপিক এক ভোটার পদক্ষেপ নিয়েছে কমিশন (Election Commission)। রাজ্যসভায় একই এপিক নাম্বারে একাধিক ভোটার ইস্যুতে সরব হয়েছেন তৃণমূল সহ বিরোধীরা। আজ চাপের মুখে রাজ্যসভার চেয়ারম্যান জগদীপ ধনকড় (Rajya Sabha Chairman Jagdeep Dhankar) এই ইস্যুতে আলোচনার অনুমতি দিয়েছেন। তৃণমূল আশা করছে আগামী সপ্তাহে এই নিয়ে স্বল্পমেয়াদী আলোচনার সম্ভাবনা রয়েছে রাজ্যসভায়।

আরও পড়ুন: ‘ভুতুড়ে ভোটার’ আবহে ‘এক ভোটার এক এপিক’ করার পদক্ষেপ নেবে কমিশন

আজও এই বিষয়টি নিয়ে আলোচনার দাবিতে ২৬৭ ধারায় (সব কাজ মুলতুবি করে আলোচনা) ছ’টি নোটিস জারি করেছে তৃণমূল-সহ বিরোধীরা।

তবে এদিন তৃণমূলের রাজ্যসভার দুই সাংসদ সুখেন্দুশেখর রায় এবং সাগরিকা ঘোষ আলাদা করে অধিবেশন চলাকালীন ধনখড়কে প্রস্তাব দেন, যদি চান তাহলে নোটিসকে বদলে তাকে স্বল্পমেয়াদী আলোচনা রাখা হোক। চেয়ারম্যান জানান, প্রস্তাবটি ভালো তিনি বিবেচনার আশ্বাস দিয়েছেন। আজ দলের রাজ্যসভার নেতা ডেরেক ও’ব্রায়েন বলেন, আমরা চাই এপিক নাম্বারের বিষয়টি নিয়ে চুলচেরা আলোচনা হোক সংসদে।

উল্লেখ্য, মঙ্গলবার কমিশন জানিয়েছে ইতিমধ্যেই আধার কর্তৃপক্ষের সঙ্গে কথা হয়েছে। শীঘ্রই এই কাজের জন্য আধার কার্ডের প্রযুক্তিবিদদের সঙ্গে কমিশনের আধিকারিকেরা বৈঠকে বসবেন। শুধুমাত্র সংযোগের কাজ হবে তা নয়, আধারের সঙ্গে ভোটার কার্ডেও প্রযুক্তিগতভাবে কাজ করবে তারা। ভোটার কার্ডের সঙ্গে আধার কার্ডের সংযুক্তিকরণ নিয়ে মঙ্গলবার দিল্লির নির্বাচন সদনে বৈঠকে বসে জাতীয় নির্বাচন কমিশন।